To grupper unge mennesker afbrød mandag aften roen i en kiosk på Skanderborgvej i Viby af flere omgange. Syv blev anholdt.

Annonce

Omkring klokken 18 mandag aften forsøgte otte unge mennesker at komme ind i en kiosk på Skanderborgvej i Viby, selvom de har fået forbud mod at komme der. Politiet blev tilkaldt og de otte unge personer blev bortvist.

Men senere på aftenen, klokken 20.20, var den gal igen. Her var det dog nogle andre unge mennesker, der var årsag til uroen. Politiet sendte flere patruljer til stedet, hvor syv unge mænd i alderen 18-24 blev anholdt.

Alle blev anholdt og sigtet for overtrædelse af ordensbekendtgørelsen m.v., mens en enkelt fik suppleret sigtelsen med en sigtelse for overtrædelse af straffelovens § 121 - fornærmelig tiltale af en politimand.

Ifølge politikommissær Vagn Martinussen fra Østjyllands Politi kommer der mange unge mennesker i kiosken, og ejeren har igennem længere tid haft problemer med visse af kunderne.

»I princippet er de der uden ærinde. De køber ikke noget, og har jo så ikke noget at gøre der. De bruger det reelt som mødested eller varmestue. Så ejeren har bedt dem om at holde sig væk. Men det er meget afhængig af, hvem der er på arbejde i kiosken, om de respekterer det forbud,« siger Vagn Martinussen.